Under finalen i Telenor Arena var Tyskland det 22. landet ut på scenen av 25 deltakere. I en enkel, svart kjole framførte Meyer-Landrut sangen med fire støttevokalister og uten særlig koreografi – stikk i strid med Eurovision-tradisjonen. I avstemningen vant Tyskland med 246 poeng, og sangen fikk 12 poeng fra blant andre Finland, Danmark, Norge, Sverige, Slovakia, Sveits og Spania. Dette var Tysklands første seier siden 1982, og den første seieren som et forent land.